નરેન્દ્ર મોદીની સરકારે આયોજન પંચને વિખેરી નાખીને નીતિ આયોગની રચના કરી છે. અરવિંદ પનગઢિયા સરકારના ખાસ પસંદગીના આર્થિક નિષ્ણાત હતા. મોદીએ તેમના ડ્રીમ પ્રોજેક્ટ જેવા નીતિ આયોગની જવાબદારી સોંપી હતી. આવા બે શ્રેષ્ઠ આર્થિક નિષ્ણાતોએ મુદત પહેલાં જ કામગીરી છોડીને વિદાય લેવાનું પસંદ કર્યું હોય ત્યારે સરકારની આર્થિક નીતિઓ સામે પણ પ્રશ્નો ખડા થાય એ સ્વાભાવિક છે. આ બંને નિષ્ણાતો ખુલ્લા અર્થતંત્ર અને સરકારી ખર્ચમાં કાપ મૂકવાનો દૃષ્ટિકોણ ધરાવતા જમણેરી નિષ્ણાતો ગણાતા હતા. આમ છતાં તેઓ સરકાર સાથે સંકલન અને સુમેળ સાધી શક્યા નહીં. એટલે પ્રશ્નો તો ખડા થાય જ. આર્થિક નીતિની સાથે સરકારને રાજકીય મજબૂરીઓ લક્ષમાં લેવી પડતી હોય છે, પરંતુ આર્થિક નિષ્ણાતો આવી મજબૂરીને વશ ન થવાનું વલણ ધરાવતા હોય છે.